OpenLLM-France/wikimedia huggingface dataset:
# Georges Sioui

Georges Sioui (Ciutat del Quebec, 1948) és un historiador de l'ètnia dels hurons. Resident a Regina (Canadà), és professor d'història de la Universitat de Saskatchewan. Ha estat portaveu del seu poble davant organismes internacionals i president del govern indígena de Vancouver. Autor de Les wendats, une civilisation malconnue (1994), Huron-Wendat: the heritage of the circle (1999) i Pour une autohistoire amerindienne (1992).
# Georg Stengel

Georg Stengel (1584, Augsburg - † 1651, Ingolstadt) fou un filòsof i teòleg jesuïta alemany.
S'incorporà el 1601 als jesuïtes, i estudià retòrica i filosofia al noviciat a Augsburg i a Ingolstadt, i ensenyà del 1607 al 1610 humanitats a Pruntrut i a Múnic. Després de completar els estudis de teologia a Ingolstadt, exercí la docència des del 1614 a Dillingen. Fou professor de teologia a la Universitat d'Ingolstadt, del 1618 al 1629. Fou autor de llibres sobre monstres, sobre les monstruositats naturals i morals, sobre la presència del Diable en els esdeveniments de la vida humana.
# Goetzingen

Goetzingen (en luxemburguès: Gëtzen ; en alemany: Götzingen) és una vila de la comuna de Koerich i al sud de Luxemburg.
Malgrat haver estat una comunitat agrícola, Goetzingen és ara gairebé completament residencial. A causa de la seva proximitat amb Capellen i de l'autopista A6 o ruta europea E25 de la ciutat de Luxemburg i Brussel·les, és cada vegada més popular per als que treballen en l'àrea circumdant. Goetzingen forma una creu estesa al llarg de Koerich a Capellen i la carretera de Windhof a Nospelt.

## Referències

* ↑ «Commune of Koerich official site». Arxivat de l'original el 2012-02-09. [Consulta: 19 setembre 2015].
# Goffredo Baur

Goffredo Baur (Regne d'Itàlia, segle XX) va ser un esquiador de fons italià que va competir durant la dècada de 1930. En el seu palmarès destaca una medalla de bronze al Campionat del Món d'esquí nòrdic de 1939.

## Referències

* ↑ Resultats al Campionat del món d'esquí nòrdic (alemany)
# Georges Ronsse

Georges Ronsse (Anvers, 4 de març de 1906 - Anvers, 4 de juliol de 1969) va ser un ciclista belga que fou professional entre 1925 i 1936.
Les seves victòries més destacades foren dos Campionats del món en ruta, el 1928 i 1929. Guanyà nombroses clàssiques: una Lieja-Bastogne-Lieja, una París-Roubaix, tres Bordeus-París i una París-Brussel·les, a banda d'una etapa al Tour de França de 1932.
Quan va guanyar amb dinou anys i cent-i-dos dies Lieja-Bastogne-Lieja era el segon corredor més jove que va guanyar una cursa de l'UCI World Tour.

## Palmarès

* 1925
** 1r de la Lieja-Bastogne-Lieja
** 1r a la Copa Sels
* 1927
** 1r de la París-Roubaix
** 1r de la Bordeus-París
** 1r al Grote Scheldeprijs
** 1r del Circuit del Nord de Bèlgica
* 1928
** Campió del món en ruta
** 1r de la París-Brussel·les
* 1929
** Campió del món en ruta
** Campió de Bèlgica de ciclo-cross
** 1r de la Bordeus-París
* 1930
** Campió de Bèlgica de ciclo-cross
** 1r de la Bordeus-París
** 1r del Gran Premi Wolber
** 1r al Premi Nacional de Clausura
** 1r de l'Anvers-Brussel·les-Anvers
* 1932
** Vencedor d'una etapa al Tour de França
* 1933
** Vencedor de dues etapes a la Volta a Bèlgica
* 1934
** Campió de Bèlgica de mig fons
* 1935
** Campió de Bèlgica de mig fons
* 1936
** Campió de Bèlgica de mig fons

### Resultats al Tour de França

* 1932. 5è de la classificació general i vencedor d'una etapa
* 1933. Abandona

## Referències

* 1 2 DMM «Slechts twee renners waren ooit jonger bij hun eerste WorldTour-zege en het waren twee Belgen» (en neerlandès). Het Laatste Nieuws, 03-08-2019.
* ↑ «Palmarès de Georges Ronsse» (en francès). Mémoire du cyclisme, 08-01-2017.
# Georges Rigby

Georges Rigby (Birmingham, 21 de gener de 1840 - valor desconegut) fou un cantant anglès.
Educat musicalment a Milà, sota la direcció del mestre Sangiovanni, assolí certa fama durant la segona meitat del segle xix com a tenor líric distingint-se en la interpretació de les òperes de Rossini, Bellini, Verdi i altres compositors italians, llavors en plena moda. En decaure les seves facultats, s'especialitzà en el gènere dels oratoris, els seus compatriotes el consideraven un solista excepcional.

## Bibliografia

* Enciclopèdia Espasa, vol. 51, pàg. 563. (ISBN-84-239-4551-0)
* William Henry Husk. A Dictionary of Music and Musicians. Rigby, George editat per George Grove. 1900

## Enllaços externs

* Treballs per o sobre Georges Rigby en biblioteques (catàleg WorldCat) (anglès)
# Gerard de Gueldre

Gerard de Gueldre, mort cap a 1181, va ser comte de Boulogne el 1181. Era fill d'Enric I duc de Gueldre i de Zutphen i d'Agnès d'Arnstein.
Es va casar el 1181 amb Ida de Lorena († 1216), filla de Mateu d'Alsàcia i de Maria de Blois, comtessa de Boulogne, però Gerard va morir el mateix any abans de tenir fills.

## Referències

* ↑ Gerard de Gueldre a geneanet.bet
# Guadiana (desambiguació)

«Guadiana» té aquests significats:
# Gu Yasha

Gu Yasha (xinès simplificat: 古雅莎, pinyin: Gǔ Yǎshā; Zhengzhou, Henan, 28 de novembre de 1990) és un jugadora de futbol xinesa que va competir per la selecció nacional als Jocs Olímpics d'estiu de 2008. La seua posició és migcampista.
Va començar a jugar a futbol l'any 2001, representant a Henan a la Copa Beibei. A principis de 2002, es va incorporar a l'escola de futbol del districte de Beijing Chaoyang. A finals de 2004, es va unir al Beijing Zhaotai Club, arribant a l'equip nacional juvenil el 2007.
Quan l'entrenadora Shang Ruihua va tornar a la selecció xinesa el març de 2008, Gu Yasha, que aleshores tenia 18 anys, va entrar a la selecció absoluta, esdevenint prompte una titular habitual.

## Referències

* ↑ «China PR – Gu Yasha – Profile with news, career statistics and history – Soccerway». int.soccerway.com.
* 1 2 3 4 «中国女足队员古雅莎随队出征亚洲杯获季军-古氏新闻-中华古氏网». www.china-gujia.com. [Consulta: 28 juny 2023].
# Glaucoma d'angle obert

El glaucoma d'angle obert és el tipus de glaucoma més habitual, en què el seu principal factor de risc és l'elevació de la pressió intraocular, poden influir altres factors com ara la diabetis mellitus, la pressió arterial alta, hipotensions, drogues vasoconstrictores o tabaquisme. Aquesta malaltia normalment presenta símptomes, és causada per l'obstrucció de l'humor aquós. Als Estats Units és la primera causa de risc en la població afroamericana.

## Símptomes

El símptoma principal és la disminució progressiva del camp visual que amb freqüència passa inadvertida fins a fases avançades. És causat per l'obstrucció en la circulació del humor aquós. L'humor aquós es produeix en els processos ciliars de la cambra posterior de l'ull i flueix per les pupil·les fins a la cambra anterior. Després la xarxa trabecular drena el líquid al canal de Schlemm i finalment al sistema venós.
L'ull normal té una pressió intraocular determinada. Si aquesta és massa alta (més de 21.5 mm Hg), la pressió exercida sobre les parets de l'ull resulta en una compressió de les estructures oculars.

## Tractament

* Fàrmacs: blocadors beta com el timolol, i els derivats de la prostaglandina (latanoprost, travoprost) i els miòtics o parasimpaticomimètics com l'acetilcolina, carbacol i pilocarpina.
* Cirurgia: la trabeculoplàstia làser s'usa per tractar el glaucoma d'angle obert. S'utilitza Argó o Nd:I AG en el làser que s'aplica a la xarxa trabecular per estimular l'obertura dels conductes i així augmentar el flux de l'humor aquós. La cirurgia convencional més usada en el glaucoma és la trabeculectomia.

## Referències

* ↑ Fingert JH, Héon E, Liebmann JM et als. Analysis of myocilin mutations in 1703 glaucoma patients from five different populations, Hum Mol Genet, 1999;8:899-905
* ↑ Kwon YH, Fingert JH, Kuehn MH, Alward WL, [360:1113-1124 Primary open-Angle glaucoma], N Eng J Med, 2009360:1113-1124
* ↑ WUé és el glaucoma d'angle obert Arxivat 2016-11-20 a Wayback Machine. al web de l'IMO
* ↑ Tractament del glaucoma d'angle obert Arxivat 2016-11-20 a Wayback Machine. al web de l'ICS

## Enllaços externs

* Glaucoma d'angle obert Arxivat 2017-01-06 a Wayback Machine. a l'Institut de la Màcula
# Guan xiulador d'ulleres

El guan xiulador d'ulleres (Pipile jacutinga) és una espècie d'ocell de la família dels cràcids que habita la Mata Atlàntica del Brasil i zones adjacents de l'Argentina i Paraguai. Actualment és una espècie molt escassa a causa de la caça i la destrucció del seu hàbitat (BirdLife International 2004).
És una gran au que arriba als 63-74 cm de llargària, d'aspecte similar a un gall dindi esvelt, amb el coll prim i el cap petit. És principalment negre amb una lluentor blavosa i una notable taca blanca a l'ala, acompanyada de 3 fileres de punts negres. Cresta de color blanquinós, i una zona de pell a la gola de color vermell amb un pegat blau fosc a la part davantera. Potes de color vermell.

## Referències

* ↑ «Guan xiulador d'ulleres». Cercaterm. TERMCAT, Centre de Terminologia. Rev. 11 octubre 2024(català)
# Gran Premi de Txecoslovàquia de Motocròs

«Gran Premi de Txecoslovàquia de Motocròs» té aquests significats:
* Gran Premi de Txecoslovàquia de Motocròs 125cc, celebrat fins al 1993
* Gran Premi de Txecoslovàquia de Motocròs 250cc, celebrat fins al 1991
* Gran Premi de Txecoslovàquia de Motocròs 500cc, celebrat fins al 1993

## Vegeu també

* República Txeca:
** Gran Premi de la República Txeca de Motocròs
* Eslovàquia:
** Gran Premi d'Eslovàquia de Motocròs 125cc, celebrat el 1997
** Gran Premi d'Eslovàquia de Motocròs 250cc, celebrat el 2000
** Gran Premi d'Eslovàquia de Motocròs 500cc, celebrat entre 1994 i 1999
** Gran Premi d'Eslovàquia de MX3, celebrat d'ençà del 2007
# Gregorovce

Gregorovce és un poble i municipi d'Eslovàquia. Es troba a la regió de Prešov, al nord del país. La primera referència escrita de la vila data del 1248.

## Referències

* ↑ «Slovenské slovníky». [Consulta: 20 desembre 2021].
# Gregorio Víctor Amunátegui

Gregorio Víctor Amunátegui Aldunate (1830-1899) fou un historiador xilè del segle xix, considerat l'hereu intel·lectual del savi xilè-veneçolà Andrés Bell. Junt amb el seu germà Miguel Luis Amunátegui Aldunate (1828-1888) foren coneguts com els Germans Amunátegui.
Era fill de José Domingo Amunátegui Muñoz i Carmen Aldunate Irarrázaval. Va tenir altres germans a més de Miquel Luis, entre els quals va destacar Manuel Amunátegui Aldunate (1835-1892), qui no obstant això no va ser historiador i es va centrar en l'activitat judicial.
Promovien la importància de l'educació primària associant la idea de progrés a l'expansió de l'educació pública.
El President Germán Riesco, en conjunt amb els veïns de Santiago, va fer erigir un monument en el seu honor, obra de l'escultor francès Denys Puech, avui instal·lat en el frontis de la Universitat de Xile.

## Obres

Junt amb el seu germà:
* La reconquista española: apuntes para la Historia de Chile: 1814-1817 (1851)
* Una conspiración en 1780 (1853)
* De la instrucción primaria en Chile: lo que es y lo que debe ser (1853), considerada fonamental per la seva transcendència.
Junts van guanyar amb diverses memòries els certàmens de la Facultat d'Humanitats de la Universitat de Xile, en els anys 1850, 1852 i 1853, aquest últim any amb l'obra De la instrucción primaria en Chile.
Gregorio Víctor Amunátegui:
* Estudio filológico de la lengua latina
* La isla de Juan Fernández (1852)
* La reconquista española: 1814-1817 (1852)
* Poesías y poemas americanos (1861)
* Pedro de Oña (1862)
* El Arauco domado (1862)
* Vida del Capitán Fernando Álvarez de Toledo (1866)
* Biografía de don Manuel Antonio Tocornal (1869)

## Referències

* ↑ Generalogía Hermanos Amunátegui
* ↑ «Manuel Amunátegui Aldunate - Senador suplente». Arxivat de l'original el 2011-05-23. [Consulta: 13 abril 2016].
* ↑ Paz Squella Padilla (2000): La educación ambiental en Chile, pág. 32.
* ↑ Sol Serrano (1994): Universidad y nación pág. 118.

## Enllaços externs

* Ley 1714 de 1904, que ordena la erección de un monumento en honor de los hermanos Amunátegui (hoy a un costado de la Casa Central de la Universidad de Chile)
# Goriàinovo (Vladímir)

* Per a altres significats, vegeu «Goriàinovo».
Goriàinovo (en rus: Горяиново) és un poble de l'óblast de Vladímir, a Rússia, segons el cens del 2010 tenia 73 habitants. Pertany al districte municipal de Iúriev-Polski.

## Referències

* ↑ Серёгин А. П. Флора Владимирской области: конспект и атлас. — Тула: Гриф и К, 2012. — 620 с.
* ↑ «В.Г. Добронравов. Историко-статистическое описание церквей и приходов Владимирской епархии: Вып. 4: Меленковский, Муромский, Покровский и Судогодский уезды. - 1897». Arxivat de l'original el 2018-05-09.
# Gottfried Hürtgen

Gottfried Hürtgen (Colònia, 27 de novembre de 1905 - Argentina) fou un ciclista alemany, professional des del 1926 fins al 1944. Va ser una de les primeres estrelles de les curses de sis dies, en què va guanyar 8 de 56 participacions.
Amb la pujada del nazis al poder, Hürtgen va haver d'emigrar a l'Argentina perquè estava casat amb una jueva.

## Palmarès en pista

* 1928
** 1r als Sis dies de Colònia (amb Viktor Rausch)
* 1930
** 1r als Sis dies de Colònia (amb Viktor Rausch)
** 1r als Sis dies de Berlín (amb Viktor Rausch)
** 1r als Sis dies de Dortmund (amb Viktor Rausch)
* 1931
** 1r als Sis dies de Stuttgart (amb Viktor Rausch)
* 1937
** 1r als Sis dies de Buenos Aires (1) (amb Karl Göbel)
** 1r als Sis dies de Buenos Aires (2) (amb Karl Göbel)
* 1942
** 1r als Sis dies de Buenos Aires (amb Raffaele Di Paco)

## Enllaços externs

* Fitxa a sitiodeciclismo.net
* Fitxa a museociclismo.it
* Fitxa a cyclebase.nl
# Gümülcineli Damat Nasuh Paixà

Gümülcineli Damat Nasuh Paşa fou un gran visir otomà (1612-1614) nascut a Gümülcine (avui Komotini) o a Drama o a Knolles, fill d'un sacerdot grec si bé també algunes fonts el fan d'origen albanès.
Va anar jove a Istanbul i va obtenir càrrecs menors al serrall. Mercès al suport del seu amic Mehmed Agha va ascendir ràpidament i en poc temps era nomenat voivoda de Zile (Anatòlia) i després governador de Fülek a Hongria. Es va casar amb la filla del príncep kurd Mir Sheref i així va esdevenir ric i poderós, el que el va fer orgullós i cruel.
El 1602 fou nomenat governador de Sivas, el 1603 d'Alep i el 1606 de Diyarbekir. El 1606 fou nomenat tercer visir i serasker de l'expedició a Pèrsia, però abans de sortir fou enviat a reprimir la revolta d'Anatòlia; per una traïció dels kurds va perdre una batalla i fins al 1608 bo es va poder reunir amb l'exèrcit del gran visir Kuyucu Murad Pasha que el va acollir fredament.
El 1610 va demanar al sultà Ahmet I el nomenament com a gran visir a canvi de 40.000 ducats i les despeses de l'exèrcit però el sultà ho va comunicar al gran visir que li va exigir aquestes quantitats com a multa. Però el gran visir va morir poc després (5 d'agost de 1611) amb 90 anys i Nasuh fou nomenat pel càrrec. Es va casar llavors amb la filla d'Ahmet I, Aixa (1612). Va suprimir sense pietat als seus adversaris reals o imaginaris. Era valent, eloqüent i dinàmic però al mateix temps irritable, violent i incapaç de parlar amb suavitat, sempre buscant la humiliació dels altres. Va acumular enormes riquesses i es considerava escollit per governar. El sultà va decidir eliminar-lo i el va cridar per acompanyar-lo a la pregària, però es va excusar dient que estava malalt; no li va servir de res, doncs el sultà va enviar un oficial que el va fer estrangular pels guàrdies del jardí (17 d'octubre de 1614). Els seus béns foren confiscats.

## Referències

* Histoire de l'Empire ottoman, depuis son origine jusqu'à nos jours, par J. von Hammer; traduit de l'allemand par J. J. Hellert, Volums 1 a 18
Gran visir otomà :
# Guglielmo Sirleto

Guglielmo Sirleto di Guardavalle (1514-1585) va ser un cardenal italià amb el títol de diaca de San Lorenzo in Palisperna, bibliotecari de la Biblioteca Vaticana i convidat per Gregori XIII per a presidir la comissió per a la reforma del Calendari gregorià.
Natural de Guardavalle, prop de Stilo, que llavors pertanyia al Regne de Nàpols, actualment a la regió de Calàbria. Va estudiar hebreu, grec, llatí, filosofia, matemàtiques i teologia a Nàpols.
De Nàpols va marxar a Roma el 1540 on va començar a treballar amb el Cardenal Cervini, un dels presidents del Concili de Trento, triat Papa Marcel II el 1555.
A Roma va treballar successivament amb 3 Papes: Papa Marcel II, Papa Pau IV i Papa Gregori XIII.
El Papa Marcel II el va nomenar Secretari per als memorials i dipositari a la Biblioteca del Vaticà. El mateix any 1555, ja durant el Pontificat del Papa Pau IV (1555-1559) va ser nomenat Monsenyor apostòlic i després escollit com a Cardenal en el Consistori papal de 12 de març de 1565, amb el títol de San Lorenzo in Panisperna. A continuació li va ser atribuïda la diocesi de San Marco (1566), a Calàbria i després a la de Squillace (1568), en la mateixa regió.
El 1572 va renunciar a la diòcesi per fixar la seva residència a Roma, a petició del Papa Gregori XIII, per a assumir el càrrec de Bibliotecari de la Biblioteca Vaticana. En aquestes funcions és convidat també per a presidir a la Comissió per a la Reforma del Calendari i a la Comissions per a la Reforma del Breviari Romà, del Missal Romà, del Catecisme Romà i dirigir la nova edició del Martirologi romà. També va ser nomenat Camarlenc del Col·legi Cardenalici el 1584-1585.
Com a cardenal va participar en els conclaves de 1565-566 que va triar Pius V, en el de 1572 que va triar el Gregori XIII i en el de 1585 que va triar el Sixt V.
Va morir a Roma el 6 d'octubre de 1585.

## Referències

* ↑ Andrew Edward Breen, A General and Critical Introduction to the Study of Holy Scripture, p. 551.
* 1 2 3 «CATHOLIC ENCYCLOPEDIA: Gugliemo Sirleto». [Consulta: 4 maig 2020].
* 1 2 «SIRLETO, Guglielmo in "Enciclopedia Italiana"» (en italià). [Consulta: 4 maig 2020].
* ↑ «Gugliemo Sirleto». Catholic Encyclopedia, Volume 14.
# Cantó de Sainte-Geneviève-des-Bois

El cantó de Sainte-Geneviève-des-Bois és un cantó francès del departament d'Essonne, situat al districte de Palaiseau i al districte d'Évry. Des del 2015 té 4 municipis.

## Municipis

* Morsang-sur-Orge
* Sainte-Geneviève-des-Bois
* Villemoisson-sur-Orge
* Villiers-sur-Orge

## Història

Llista dels consellers generals successius :
| Data d'elecció | Identitat | Partit |
| 1967-1985 | Jean Ooghe | PCF |
| 1985-1992 | Henri Mazet | PCF |
| 1992-2011 | Pierre Champion | Divers gauche |
| 2011- | Frédéric Petitta | Divers gauche |
| les dades anteriors no són pas conegudes ||||

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2010 |
| - | 23.684 | 31.859 | 30.439 | 31.286 | 32.125 | 34.195 |
| A partir de 1990: Població sense dobles comptes |||||||
# Gantt (Alabama)

Gantt és una població dels Estats Units a l'estat d'Alabama. Segons el cens del 2000 tenia 241 habitants.

## Demografia

Segons el cens del 2000, Gantt tenia 241 habitants, 101 habitatges, i 62 famílies. La densitat de població era de 145,4 habitants/km².
Dels 101 habitatges en un 31,7% hi vivien nens de menys de 18 anys, en un 45,5% hi vivien parelles casades, en un 11,9% dones solteres, i en un 38,6% no eren unitats familiars. En el 34,7% dels habitatges hi vivien persones soles el 20,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,39 i el nombre mitjà de persones que vivien en cada família era de 3,11.
Per edats la població es repartia de la següent manera: un 29% tenia menys de 18 anys, un 3,7% entre 18 i 24, un 24,1% entre 25 i 44, un 21,2% de 45 a 60 i un 22% 65 anys o més.
L'edat mediana era de 40 anys. Per cada 100 dones hi havia 95,9 homes. Per cada 100 dones de 18 o més anys hi havia 85,9 homes.
La renda mediana per habitatge era de 25.536 $ i la renda mediana per família de 40.250 $. Els homes tenien una renda mediana de 32.250 $ mentre que les dones 18.750 $. La renda per capita de la població era de 12.850 $. Aproximadament el 15,5% de les famílies i el 19,2% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «Annual Estimates of the Population for Incorporated Places in Alabama». Oficina del Cens dels Estats Units, 10-07-2008.
# Fundulopanchax fallax

Fundulopanchax fallax és una espècie de peix de la família dels aploquèilids i de l'ordre dels ciprinodontiformes.

## Morfologia

Els mascles poden assolir els 9 cm de longitud total.

## Distribució geogràfica

Es troba a Àfrica: Camerun.

## Referències

* ↑ The Taxonomicon (anglès)
* 1 2 «Fundulopanchax fallax» (en anglès). Fishbase.

## Bibliografia

* Ahl, E. 1935. Beschreibungen zweier neuer Süsswasserfische aus West-afrika. Zool. Anz. v. 110: 251-253.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A.: The World Encyclopedia of Fishes, 2a edició, Londres: Macdonald. Any 1985.
# Gelons

Els gelons (en llatí: geloni, en grec antic Γελωνοί) eren un poble emparentat amb els budins segons Heròdot. Diu que eren un poble poderós, i que tenien els ulls blaus i el pel rogenc. Vivien a Sarmàcia al nord de la mar d'Azov.
Al seu territori hi havia una ciutat de fusta que portava per nom Gelonos, i segons Heròdot, cada un dels costats del seu perímetre defensiu mesurava trenta estadis, una xifra sens dubte exagerada. Les cases i els temples eren també de fusta, perquè en aquesta ciutat hi havia santuaris consagrats als déus grecs, construïts segons models grecs, amb imatges i altars de fusta. Cada dos anys celebraven festes en honor de Dionís, i ritus dionisíacs, ja que resulta que els gelons eren grecs que es van veure obligats a abandonar les seves seus comercials i es van establir entre els budins, explica Heròdot, que afegeix que parlaven una llengua que barrejava el grec i l'escita. Actualment se'ls considera un poble escita.

## Referències

* ↑ Heròdot. Històries, IV, 108, 1-2
* ↑ Smith, William (ed.). «Geloni». Dictionary of Greek and Roman Geography (1854). [Consulta: 28 maig 2021].